## La Filmoteca Valenciana presenta la restauració digital de ‘Castigo de Dios’ a Llucena amb motiu del centenari de la pel·lícula

*** La projecció de la pel·lícula rodada a Llucena es completa amb una exposició i una conferència de Marta García-Carrión
* La celebració del centenari de la pel·lícula del llucener Hipólito Negre s’emmarca en la XXIV Mostra Cultura de l’Alcalatén**

L’arxiu fílmic de la Filmoteca Valenciana, dependent de l’Institut Valencià de Cultura, col·labora en l’organització de diverses activitats culturals relacionades amb *Castigo de Dios* (1925), escrita i dirigida pel cineasta i actor llucener Hipólito Negre (1873-1945), amb motiu del centenari del rodatge d’esta pel·lícula del període mut a Llucena.

Estes activitats s’emmarquen en la XXIV Mostra Cultura de l’Alcalatén que se celebra a Llucena el divendres 6 i dissabte 7 de juny.

L’arxiu fílmic de la Filmoteca Valenciana ha coordinat els treballs per a la preservació digital dels negatius originals en nitrat de la pel·lícula, la qual cosa assegura la pervivència a llarg termini d’estos materials.

El divendres 6 de juny, a les 19:30 hores, s’inaugura en els Llavadors Municipals una exposició fotogràfica sobre Llucena fa cent anys i sobre el rodatge de *Castigo de Dios*. La Filmoteca ha col·laborat proporcionant còpies de fotogrames de la còpia restaurada digitalment.

Eixe mateix dia, a les 20:00 hores, en la sala d’actes de l’Associació de Jubilats la professora del departament d’Història Moderna i Contemporània de la Universitat de València, Marta García-Carrión impartirà la conferència ‘El cine valencià fa cent anys i *Castigo de Dios*’.

El dissabte 7 de juny, a les 11:15 hores, en la sala d’actes de l’Associació de Jubilats es projecta *Castigo de Dios*, que serà presentada al públic per Inma Trull, cap de Recuperació de l’Arxiu Fílmic de la Filmoteca Valenciana, i Joan Martínez Fontanet, que va ser el descobridor de la pel·lícula i qui la va depositar en l’arxiu fílmic per a ser restaurada.

La projecció comptarà amb l’acompanyament al piano del mestre Arcadi Valiente que estrena la música especialment composta per ell per a la pel·lícula. *Castigo de Dios* es podrà tornar a vore eixe mateix dia a les 18:00 hores.

A més de difondre les pel·lícules del període mut entre les noves generacions d’espectadors, l’objectiu d’estes projeccions és donar a conéixer les col·leccions de pel·lícules que conserva la Filmoteca Valenciana i la labor que es fa des del seu arxiu fílmic per a la recuperació, conservació i promoció del patrimoni audiovisual valencià.

**Castigo de Dios**

*Castigo de Dios* va ser el fruit de l’interés personal d’Hipólito Negre, un actor valencià de teatre retirat a Faura, qui va aconseguir que la seua sòcia en l’explotació del cine local finançara el rodatge d’este drama rural escrit per ell mateix. Va ser rodada en el seu poble natal, Llucena, i a València, i va comptar amb la col·laboració dels veïns del poble i d’alguns personatges populars en diferents comarques valencianes.

L’únic tècnic amb experiència era l’operador José Gaspar, que es trobava en aquells moments a València col·laborant amb Maximiliano Thous. Es tracta d’una producció insòlita, de caràcter artesanal i semiprofessional, realitzada totalment al marge de la indústria cinematogràfica i dirigida principalment a públics rurals.

El seu argument manté una història típica del drama rural en voga en aquells anys al cine espanyol: un cacic (Rómulo) enriquit de manera poc honrada, decidix secundar les pretensions amoroses del seu fill (Antón) que, amb males arts, vol casar-se amb la filla de l’alcalde (María). Esta, enamorada del criat del cacic (Pablo), s’oposa reiteradament a eixos desitjos.

La intervenció del capellà del poble, que recorda a Ròmul el seu térbol passat, soluciona el conflicte entre els dos pretendents. El dia del casament entre els enamorats, el cacic, trastornat, irromp i acaba matant accidentalment el seu propi fill. D’eixa manera Pablo i María poden estar junts i el cacic rep el ‘castic de Déu’.

Restaurada en suport fotoquímic en 1989 en col·laboració amb Filmoteca Española, *Castigo de Dios* va ser el primer llargmetratge que va restaurar l’arxiu fílmic de La Filmoteca Valenciana després de la seua creació. Els treballs van ser dirigits pel prestigiós director de fotografia Juan Mariné, mort recentment. La pel·lícula va ser localitzada a Faura i es trobava en molt mal estat en el moment del seu descobriment.

Fecha: 04/06/2025